CELEX: 32016D1455
Language: lt
Date: 2016-04-15 00:00:00
Title: 2016 m. balandžio 15 d. Komisijos deleguotasis sprendimas (ES) 2016/1455, kuriuo iš dalies keičiamos Europos Parlamento ir Tarybos sprendimo Nr. 466/2014/ES, kuriuo Europos investicijų bankui suteikiama ES garantija finansavimo operacijų, kuriomis remiami investiciniai projektai ne Sąjungoje, nuostoliams atlyginti, III priedo nuostatos, susijusios su Baltarusija

6.9.2016   
            
            
               LT
            
            
               Europos Sąjungos oficialusis leidinys
            
            
               L 238/5
            
         KOMISIJOS DELEGUOTASIS SPRENDIMAS (ES) 2016/1455
   2016 m. balandžio 15 d.
   kuriuo iš dalies keičiamos Europos Parlamento ir Tarybos sprendimo Nr. 466/2014/ES, kuriuo Europos investicijų bankui suteikiama ES garantija finansavimo operacijų, kuriomis remiami investiciniai projektai ne Sąjungoje, nuostoliams atlyginti, III priedo nuostatos, susijusios su Baltarusija
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2014 m. balandžio 16 d. Europos Parlamento ir Tarybos sprendimą Nr. 466/2014/ES, kuriuo Europos investicijų bankui suteikiama ES garantija finansavimo operacijų, kuriomis remiami investiciniai projektai ne Sąjungoje, nuostoliams atlyginti (1), ypač į jo 4 straipsnio 2 dalį,
   kadangi:
   
               (1)
            
            
               nuo tada, kai buvo priimtas Sprendimas Nr. 466/2014/ES, Baltarusijoje padaryta tam tikra pažanga ekonomikos, socialinių reikalų, aplinkosaugos ir politikos srityse;
            
         
               (2)
            
            
               2015 m. sausio mėn. Nuolatinių atstovų komitetas (COREPER) patvirtino 29 priemonių, skirtų ES kritinio požiūrio politikai Baltarusijos atžvilgiu gilinti, sąrašą. Viena iš šių priemonių susijusi su tuo, kad ES turėtų peržiūrėti savo ribojamąjį požiūrį į Europos investicijų banko (EIB) skolinimą Baltarusijoje;
            
         
               (3)
            
            
               2015 m. spalio 1 d. išvadose Politinis ir saugumo komitetas pateikė papildomų konkrečių priemonių, skirtų kritinio požiūrio politikai Baltarusijos atžvilgiu gilinti, sąrašą. Viena iš priemonių skirta EIB finansavimo Baltarusijoje apribojimams sušvelninti;
            
         
               (4)
            
            
               2016 m. vasario 15 d. išvadose dėl Baltarusijos Taryba nusprendė paspartinti priemonių, skirtų ES ir Baltarusijos bendradarbiavimui tam tikrose ekonomikos, prekybos ir su pagalba susijusiose srityse stiprinti, įgyvendinimą siekiant modernizuoti Baltarusiją bei jos ekonomiką ir duoti naudos Baltarusijos gyventojams, be kita ko, siekiant padėti įstoti į Pasaulio Prekybos Organizaciją, ir bendradarbiaujant su tarptautinėmis finansų įstaigomis, visų pirma EIB ir Europos rekonstrukcijos ir plėtros banku (ERPB) atsižvelgiant į atitinkamus jų įgaliojimus. Be to, Taryba paragino Baltarusiją paspartinti labai reikalingų ekonomikos reformų įgyvendinimą;
            
         
               (5)
            
            
               konkretūs veiksmai, kurių imsis Baltarusija siekdama gerbti visuotines pagrindines laisves, teisinės valstybės principus ir žmogaus teises, ir toliau būtų itin svarbūs formuojant Sąjungos būsimą politiką Baltarusijos atžvilgiu;
            
         
               (6)
            
            
               atsižvelgiant į politinius įvykius Baltarusijoje, Sąjungos ir tarptautinės bendruomenės finansinė parama bei EIB veiklos Baltarusijoje apribojimų sušvelninimas galėtų šaliai padėti plėtoti privatųjį sektorių, gerinti infrastruktūrą ir skatinti našumo augimą, taip padedant didinti Baltarusijos ekonomikos dinamiškumą ir gerinti vidutinės trukmės ekonomikos augimo rezultatus. Be to, vykdant EIB finansines operacijas, kurios skatina taikyti tinkamus aplinkosaugos standartus, būtų paremtas aplinkos atžvilgiu saugus ir darnus Baltarusijos vystymasis;
            
         
               (7)
            
            
               todėl Komisija, dalyvaujant Europos išorės veiksmų tarnybai, nustatė, kad dėl bendros ekonominės, socialinės, aplinkosaugos ir politinės padėties Baltarusiją galima įrašyti į Sprendimo Nr. 466/2014/ES III priedo, kuriame pateiktas EIB finansavimo, kuriam taikoma Sąjungos garantija, reikalavimus atitinkančių šalių sąrašą;
            
         
               (8)
            
            
               todėl Sprendimas Nr. 466/2014/ES turėtų būti atitinkamai iš dalies pakeistas,
            
         PRIĖMĖ ŠĮ SPRENDIMĄ:
   1 straipsnis
   Sprendimo Nr. 466/2014/ES III priedo B dalies 2 punkte žodžiai „Rytų Europa: Moldovos Respublika, Ukraina“ pakeičiami „Rytų Europa: Baltarusija, Moldovos Respublika, Ukraina“.
   2 straipsnis
   Šis sprendimas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Priimta Briuselyje 2016 m. balandžio 15 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 135, 2014 5 8, p. 1.